prayoginipun bilih langkung rumiyin nalusur riwayat latah-larahipun tuwin tuwuh ngrembakanipun Seni Pedhalangan ing tlatah Banyumas. Prekawis punika wigatos sanget amrih saged netepaken kawontenan salugunipun Pedhalangan Banyumas, kados ingkang kasrambah samangke punika. Mekar ngrembakanipun seni pedhalangan ing tlatah Banyumas estunipun mboten uwal saking tuwuh saha ngrembakanipun seni pedhalangan ingkang sipatipun mratah ing saindhenging tlatah Indonesia. Sarehning prabot utawi tetilaran serat-serat minangka tandha yektinipun tuwuhing seni pedhalangan ing tlatah Banyumas radi rekaos anggenipun angupados, pramila radi rekaos ugi anggenipun badhe netepaken riwayat tuwuhipun sarta ngrembakanipun. Awit saking punika paripaksa pancadan saking "teori" pangothak-athik sarta pangentha-entha adhedhasar golonging rembagipun para empu pedhalangan Banyumas, kados taksih perlu kataliti malih kayektinipun. Cundhuk kaliyan atur sakawit, ingkang badhe dipun cakaken inggih punika : a. Naliti sejarah tuwuhing Seni Pewayangan ingkang nyakup sadayanipun ing saindhenging tlatah Indonesia, kanthi migunakaken prabot-prabot methik saking babon utawi sumber ingkang taksih kasrambah; b. Pandugi-dugi sejarah larah-larahipun sarta tuwuhing Seni Pedhalangan ing tlatah Banyumas, ingkang alandhesan prabot-prabot kasebat ing nginggil.